ചരിത്രം രേഖപ്പെടുത്താന് മറന്ന വിക്ടോറിയ ബോംബ് കേസ് . പാലക്കാടിന്റെ അറിയാചരിത്രം ഡോക്യുമെന്ററിയായി പുറത്തിറങ്ങുന്നു സ്വാതന്ത്ര്യ പുലരി 75ാം ആണ്ടിലെത്തി നില്ക്കുമ്ബോള് സഹനത്തിന്റെയും ത്യാഗത്തിന്റയും ഓര്മ്മകള്ക്കൊപ്പം അടയാളപ്പെടുത്താന് കഴിയുന്ന അഭിമാന ചിഹ്നങ്ങളിലൊന്നാണ് വിക്ടോറിയ കോളേജ്. മദ്രാസ് പ്രസിഡന്സിയുടെ അഭിമാനവും ബ്രിട്ടീഷ് രാജ്ഞിയുടെ പേരിന്റെ പകിട്ടിലും തലയുയര്ത്തി നില്ക്കുന്ന വിക്ടോറിയ ജൂബിലി കോളേജില് ബോംബ് സ്ഫോടനം നടത്തി ബ്രിട്ടണെ വിറപ്പിക്കാനായിരുന്നു പാലക്കാട്ടെ സ്വാതന്ത്രസമര സേനാനികളുടെ പ്രധാന പദ്ധതി. കയറം കോടം വേലാണ്ടിയുടെയും വെള്ളമ്മയുടെയും മകന് കെ വി ചാമുവായിരുന്നു വിക്ടോറിയ ദൗത്യം ഏറ്റെടുത്തത് . സയന്സ് ലാബായിരുന്നു സ്ഫോടനത്തിന് തിരഞ്ഞെടുത്തത്. ചാമുവിന്റെ സഹോദരി മീനാക്ഷിയുടെ മകന് എ കെ പ്രഭാകരനെയും കൂടെ കൂട്ടി. വിധ്വംസക ദിനമായി പ്രഖ്യാപിച്ച നവംബര് 17 ഴിനാണ് സ്ഫോടനം നടത്താന് തിരുമാനിച്ചത്. 1942 ലെ ക്വിറ്റ് ഇന്ത്യാ സമരത്തിന്റെ ഭാഗമായി ഗാന്ധിജി, നെഹ്റു ഉള്പ്പടെയുള്ള ദേശീയ നേതാക്കളെയും സംസ്ഥാന നേതാക്കളെയും തുറുങ്കിലടച്ചതിന്റെ പ്രതിഷേധമാണ് ബോംബ് സ്ഫോടനത്തിലൂടെ രേഖപ്പെടുത്താന് തീരുമാനിച്ചത്. കോഴിക്കോട്ടെ കീഴരിയൂരിലായിരുന്നു സ്ഫോടനത്തിനാവശ്യമായ ബോംബ് നിര്മ്മാണവും രഹസ്യ യോഗങ്ങളും നടന്നത്. തൃത്താല സ്വദേശി കെ ബി മേനോനായിരുന്നു ബുദ്ധികേന്ദ്രം. മലബാര് ജില്ലയിലെ പ്രധാന കേന്ദ്രങ്ങളില് സ്ഫോടനം നടത്താനായിരുന്നു പദ്ധതി. പാലക്കാട് ഉള്പ്പടെയുള്ള പ്രദേശങ്ങളിലെ സ്ഫോടന നീക്കം പോലീസ് മണത്തറിഞ്ഞതിനെ തുടര്ന്ന് പരാജയപ്പെട്ടു. മുണ്ടൂര് കയറം കോടം ചാമുവും നൊച്ചുപ്പുള്ളി ആനപ്പാറ പ്രഭാകരനും 1943 ആഗസ്റ്റ് 7ന് പോലീസ് പിടിയിലായി. കോഴിക്കോട് കൊയിലാണ്ടി സബ്ബ് ജയിലുകളിലായിരുന്നു പിന്നെയുള്ള ഒമ്ബത് മാസങ്ങള്. 1944 എപ്രില് 18 ന് സൗത്ത് മലബാര് സെഷന്സ് ജഡ്ജ് എം.എ.റ്റി കോയിലോ എസ്ക്വയര് കേസ് വിധി പറഞ്ഞു. തെളിവുകളുടെ അഭാവത്തില് ഡോ കെ ബി മേനോന് കെ.വി ചാമു, എ കെ പ്രഭാകരന് ഉള്പ്പടെ 14 പ്രതികളെ വെറുതെ വിട്ടിരിക്കുന്നു. വിധി പുറത്ത് വന്ന് മിനിറ്റുകള്ക്കകം ബ്രിട്ടീഷ് സര്ക്കാര് ചാമു ഉള്പ്പടെയുള്ള പ്രധാനികളെ തിരഞ്ഞുപിടിച്ച് വീണ്ടും തടവിലാക്കി മദ്രാസ് ഹൈക്കോടതിയില് അപ്പില് നല്കി. മെയ് 17ന് ചാമുവിനെയും സഹപ്രവര്ത്തകരെയും തഞ്ചാവൂര് തടങ്ങല് ക്യാമ്ബിലേക്കും ഡിസംബര് 19 ന് അതീവ സുരക്ഷയുള്ള വെല്ലൂരിലേക്കും മാറ്റി.ജനുവരി 4 ന് ജഡ്ജി ബയര്സ് വിധി പറഞ്ഞു. ചാമുവിന് 7 കൊല്ലം തടവ്. ജനുവരി 29 ന് ചാമു ആലിപ്പൂര് ജയിലിലെത്തി. ആ അപ്പീല് കേസിന് മേലുള്ള വിധിയിലാണ് ചാമുവിനെ ഏഴ് കൊല്ലം കഠിന തടവിന് ശിക്ഷിക്കുന്നതും കര്ണ്ണാടക ബെല്ലാരിയിലെ ആലിപ്പുരം ജയിലിലേക്ക് മാറ്റുന്നതും. 1930 ലാണ് ചാമു ഇന്ത്യന് നാഷണല് കോണ്ഗ്രസ്സിലൂടെ സ്വാതന്ത്രസമരവുമയി അടുക്കുന്നത്. ആത്മാര്ത്ഥതയും അടിയുറച്ച ആദര്ശവും കൈമുതലാക്കിയ ചാമു തെക്കന് മലബാറിലെ നിസ്സഹകരണ പ്രസ്ഥാനത്തിന് നേതൃത്വം നല്കിയ പ്രമുഖരില് രണ്ടാമനായിരുന്നു. 1932 ലെ ലാത്തി ചാര്ജ്ജില് പരിക്കുപറ്റിയ ചാമു 15 മാസം തടവിലായിരുന്നു. ധീരനായിരുന്നു ചാമു ജി .ആരെയും കൂസാത്ത പ്രകൃതം. ധീരതയൊടെ നെഞ്ച് വിരിച്ചെ നടക്കാറുള്ളുവെന്ന് മുണ്ടൂര് രാവുണ്ണി ഓര്ത്തെടുക്കുന്നു. വിദ്യാഭ്യാസമില്ലെങ്കിലും നല്ല പ്രാസംഗികനായിരുന്നു. മുണ്ടൂര് പ്രദേശത്തെ ഈഴവ യുവാക്കളെ കോണ്ഗ്രസ്സിനൊപ്പം നിര്ത്തി. കോങ്ങാട്, പറളി, മുണ്ടൂര് തുടങ്ങിയ പ്രദേശത്ത് കോണ്ഗ്രസ്സ് പടുത്തുയര്ത്തിയതില് ചാമുവിന്റെ പങ്ക് നിര്ണ്ണായകമായിരുന്നു. അയിത്തോച്ചന പരിപാടികളുടെ മുന്നിര പൊരാളിയായിരുന്നു. മുണ്ടൂര് പെരുങ്കുളത്തും ടിഞ്ഞാറെ കൂത കുളത്തും ഈഴവരെയും ഹരിജനങ്ങളെയും കൂട്ടി വന്ന് നീന്തി കുളിച്ചിരുന്നു. വരാന് തയ്യാറാവാത്ത ഹരിജനങ്ങളുടെ വീട്ടിലെ പായ കുളത്തിലിട്ട് കഴുകി അയിത്തത്തിനെതിരെ പ്രതിഷേധമുയര്ത്തി. മുണ്ടൂര് എന്ന ലേഖനത്തില് മുണ്ടൂരിന്റെ കഥാകാരന് കൃഷ്ണന്കുട്ടി ചാമുവിനെ ഓര്ത്തെടുക്കുന്നതിങ്ങനെയാണ്. സ്വാതന്ത്ര്യം കിട്ടുന്നതിനും പത്ത് കൊല്ലം മുന്പ് ഒരു ജനുവരി 26 ന് പാലക്കാട് കോട്ടമൈതാനത്ത് മുണ്ടൂരില് നിന്നും ഒരു ചെറുപ്പക്കാരനെത്തി . അയാളുടെ കൈയ്യില് ഒരു പൊതിയുണ്ടായിരുന്നു. പൊലീസുകാരുടെ ശ്രദ്ധയിലൊന്നു പെടാതെ അയാള് നിന്നു. പതാക ഉയര്ത്തി പറത്താന് ശ്രമിച്ചതിന് ഇ പി ഗോപാലനെ പോലീസ് പൊതിരെ തല്ലുമ്ബോള് ഭാരത് മാതാ കീ ജയ് എന്നലറികൊണ്ട് ആ ചെറുപ്പക്കാരന് പൊലീസുകാര്ക്കിടയിലേക്ക് ചാടി വീണു പതാകയുയര്ത്തി. കബളിപ്പിക്കപ്പെട്ട പോലീസുകാര് ബോധം കെടുവോളം തല്ലിചതച്ചു. ആ കോണ്ഗ്രസ്സുകാരനാണ് പിന്നീട് പരക്കെ അറിയപ്പെട്ട കെ വി ചാമു. സാഹസികതയിലേക്ക് എടുത്തു ചാടാന് എപ്പോഴും തയ്യാറായിരുന്ന ചാമൂജി എന്റെ ദേശത്തേക്ക് രാഷ്ട്രീയ ബോധം കൊണ്ടുവന്ന ആദ്യ കാല രാഷ്ട്രീയ പ്രവര്ത്തകനായിരുന്നു. 194849 കാലഘട്ടത്തില് മുണ്ടൂര് പി സി സി സൊസെറ്റിയുടെ പ്രസിഡന്റുമായിരുന്ന ചാമു ജി 1970 ലാണ് മരണപ്പെടുന്നത്. ദേശിയ പ്രസ്ഥാനത്തിന് ഒപ്പ സഞ്ചരിച്ച കുടുബമായിരുന്നു ചാമൂജിയുടെത് . രണ്ടാംലോക മഹായുദ്ധത്തെ തുടര്ന്ന് ഉടലെടുത്ത ഭക്ഷ്യക്ഷാമത്തിന്റെ മറവില് അരി പൂഴ്ത്തിവെപ്പും കരിംചന്തയും വ്യാപകമായപ്പോള്, മുണ്ടൂര് ജംഗ്ഷനില് വച്ച് അരി ലോറികള് പിടിച്ചെടുത്ത് സാധരണക്കാര്ക്ക്. വിതരണം ചെയ്ത കുറ്റത്തിന് ചാമുവിന്റെ സഹോദരന്മാരായ കെ വി വാസുദേവനും കെ വി രാമന് കുട്ടിയും മൂന്ന് മാസത്തെ തടവ് ശിക്ഷ അനുഭവിച്ചിട്ടുണ്ട്. ചാമുവിന്റെ സഹോദരി മീനാക്ഷിയുടെ മകനാണ് ബോബു കേസിലെ കൂട്ടുപ്രതി എ കെ പ്രഭാകരന് എന്ന ആനപ്പാറ കണ്ടുണ്ണി പ്രഭാകരന്.ആര്യവൈദ്യന് പഠനാനന്തരം ചിറക്കല് കോവിലകത്ത് തോഴില് തേടിപ്പോയ പ്രഭാകരന് അമ്മാവനായ ചാമുവിന്റെ സ്വാധീനം മൂലമാണ് ഗൂഢാലോചനയില് പങ്കെടുത്തതും വിധ്വംസ്വക പ്രവര്ത്തനങ്ങളില് പങ്കാളിയാവുന്നതും.പത്ത് മാസത്തെ വിചാരണ തടവിനൊടുവില് പ്രഭാകരന് ജയില് മോചിതനായി. കഞ്ചിക്കോട് സര്ക്കാര് ഡിസ്പെന്സറിയില് ഡോക്ടറായി വിരമിച്ച പ്രഭാകരന് 1987 ല് മരണപ്പെട്ടു. പാലക്കാട് കോയമ്ബത്തൂര് ദേശീയ പാതയിലെ നറുകംപുള്ളിപാലം,പാലക്കാടിന്റെയും മലപ്പുറത്തിന്റെയും അതിരു നിശ്ചയിക്കുന്ന തൂതപ്പാലം, മദ്രാസ് പ്രസിഡന്സിയെയും മലബാറിനെയും ബന്ധിപ്പിക്കുന്ന മലമ്ബുഴ കാഞ്ഞിരക്കടവ് റെയില്വേപ്പാലവും തകര്ത്ത് യാത്ര ബന്ധം വിച്ഛേദിക്കുകയും ക്വിറ്റ് ഇന്ത്യ സമര പോരാളികളുടെ ലക്ഷ്യമായിരുന്നു. ടെലിഗ്രാം ലൈന് മുറിച്ചു നീക്കുക, റെയില്വേ പാളം ഇളക്കി മാറ്റുക, തപാല് ബോക്സുകള് നശിപ്പിക്കുക, കോടതികളുടേയും കോളേജുകളുടെയും പ്രവര്ത്തനം തടസ്സപ്പെടുത്തുക, രാജ്യസ്നേഹം പ്രസംഗിക്കുക എന്നു തുടങ്ങി ബ്രിട്ടീഷ് ഭരണസംവിധാനത്തിന് മുറിവേല്പ്പിക്കാനുള്ള ശ്രമങ്ങളെ തുടര്ന്ന് പലരും അഴിക്കുള്ളിലായി രാജ്യസ്നേഹത്തിന്റെ പതാകയുമേന്തി പൊതുയിടങ്ങളെ പോരാട്ട വേദികളാക്കി ക്വിറ്റ് ഇന്ത്യ സമര സമര ചരിത്രത്തില് പാലക്കാടിനെ അടയാളപ്പെടുത്തിയ ദേശസ്നേഹികള്. ബ്രിട്ടന്റെ തോക്കുകള്ക്കും ലാത്തികള്ക്കും മുന്നില് പതറാതെ, അടിയുറച്ച ആത്മവിശ്വാസവും സ്വാതന്ത്ര്യ മോഹവുമായി തുറങ്കിലേക്ക് സധൈര്യം നടന്നു പോയവരെ ആദരവോടെ സ്മരിക്കുന്നു. പാലക്കാടിന്റെ അറിയാചരിത്രം ഡോക്യുമെന്ററിയായി പുറത്തെത്തിച്ചത് പാല്ഘാട്ട് ഹിസ്റ്ററി ക്ലബ് ആണ്. ചരിത്ര രേഖകളുടെ പിന്ബലത്തില് തയ്യാറാക്കിയ ഡോക്യുമെന്ററിയുടെ അണിയറ ശില്പികള്. രചന സംവിധാനം ബോബന് മാട്ടുമന്ത, കല സംവിധാനം ലിജോ പനങ്ങാടന്, ക്യാമറ എഡിറ്റിംഗ് ദീപക് കിണാശ്ശേരി, സംഗീതം സജിത് ശങ്കര്